
ועדת החוקה, חוק ומשפט 
 24/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 660>
מישיבת ועדת החוקה, חוק ומשפט
יום שלישי, ה' באב התשע"ב (24 ביולי 2012), שעה 10:00
<סדר היום:>
<הצעת חוק ההוצאה לפועל (תיקון מס' 39)(הוצאה לפועל במסלול מקוצר), התשע"ב-2012>
נכחו:

<חברי הוועדה:> 
דוד רותם – היו"ר
אברהם מיכאלי

אורי מקלב

אחמד טיבי

חנא סוייד
יצחק הרצוג

יובל צלנר
רחל אדטו
<מוזמנים:> 
	גלעד סממה
	–
	עו"ד, משרד המשפטים

	חיים זקס
	–
	עוזר ראשי, משרד המשפטים

	דורון סמיש
	–
	רפרנט ממשל ומינהל באג"ת, משרד האוצר

	דוד מדיוני
	–
	מנהל הרשות, רשות האכיפה והגבייה

	אריה כהן
	–
	סמנכ"ל אכיפה וגבייה, רשות האכיפה והגבייה

	שלמה כהן
	–
	מנהל המסלול המקוצר, רשות האכיפה והגבייה

	ענת הר-אבן
	–
	יועצת משפטית, רשות האכיפה והגבייה

	ענת ליברמן
	–
	סגנית היועצת המשפטית, רשות האכיפה והגבייה

	דורון ברזילי
	–
	ראש לשכת עורכי הדין, לשכת עורכי הדין

	דנילו דרמן
	–
	נציג, לשכת עורכי הדין

	ויקטור פישר
	–
	נציג, לשכת עורכי הדין

	יוסף ויצמן
	–
	נציג, לשכת עורכי הדין

	ליאור שפירא
	–
	נציג, לשכת עורכי הדין

	סורין גנות
	–
	נציג, לשכת עורכי הדין

	יהל בן-נר
	–
	מנהלת אגף רגולציה וקשרי מפעילים, חברת "פרטנר"

	אפרת והב-בלס
	–
	מנהל מנהל אגף בקרת הכנסות גבייה ומשווקים, חברת "פרטנר"

	מיכל אבני
	–
	מנהלת שירותי הגבייה, "שירותי בריאות כללית"

	אלי כהן
	–
	סמנכ"ל כספים, "שירותי בריאות כללית"

	יונתן ארבל
	–
	מנהל מחלקת המחקר, חברת "לקסידל", מוזמנים שונים

	ורדית דמרי-מדר
	–
	עו"ד, מנהלת המחלקה המשפטית, "ידיד" - עמותה לסיוע הדדי וקידום פעולות חברתיות וקהילתיות

	יעל קסטן-רבסקי
	–
	סמנכ"ל, עו"ד, "ידיד" - עמותה לסיוע הדדי וקידום פעולות חברתיות וקהילתיות

	תמר גנות
	–
	משנה למנכ"ל, "אמון הציבור"

	אוריאל לדרברג
	–
	ארגון פעמונים , מנכ"ל, מוזמנים שונים

	אליסה דברה
	–
	המשמר החברתי, פעילה, מוזמנים שונים


<ייעוץ משפטי: >
סיגל קוגוט
רות גורדין
<מנהלת הוועדה:>
דורית ואג
<רשם פרלמנטרי:>
יעקב סימן טוב
<הצעת חוק ההוצאה לפועל (תיקון מס' 41), התשע"ב-2012>
<היו"ר דוד רותם:>
הצעת חוק ההוצאה לפועל (תיקון מס' 39)(הוצאה לפועל במסלול מקוצר). גברתי, היועצת המשפטית, נא להקריא להם על מה אנחנו הולכים להצביע.

<סיגל קוגוט:>
לשם הנוחיות שמנו נוסח משולב, שתראו איך זה משתלב בסעיפים. אני אקרא לפי זה.

היושב-ראש מציע – זה הסעיף הראשון – שבמקום הצעת הממשלה שההוראה תהפוך להוראה קבועה, הוראת השעה תוארך בארבע שנים. זאת ההצעה הראשונה. יהיה כתוב ככה, בסעיף 20א – במקום התאריך שכתוב, יהיה כתוב: י"ב באלול התשע"ב, 15 בספטמבר 2016.

הסעיף השני זה תיקון לסעיף 20ב. תיקון שקובע שאם סך חובותיו של החייב בתיקי הוצאה לפועל עולים על 100,000 שקלים חדשים, אז לא יפעלו במסלול המקוצר לגביו. זה מתוך ההבנה שלמישהו שיש לו חובות רבים, אין טעם להפעיל את המסלול הזה לגביו.

<היו"ר דוד רותם:>
ראיתי שהפעילו את זה כשיש חוב של 70,000 שקלים, ואחר-כך כל אחד קיבל 70 שקלים בתיק הזה.

<סיגל קוגוט:>
טוב. את זה אתה יכול להגיד גם על עוד חובות במסלול הרגיל.

<חנא סוייד:>
איך? לא הבנתי.

<היו"ר דוד רותם:>
היה בן-אדם שהיה חייב 84,000 שקל. פתחו לו תיקים במסלול המהיר. ואחר-כך עיקלו לו את מה שיכלו, וחילקו לכל אחד 70 שקל. אבל שכר-הטרחה על 700 שקל היה גם-כן 700 שקל.

<סיגל קוגוט:>
טוב. שכר-טרחה זה סעיף אחר, שאתה מציע לגביו גם איזשהו תיקון.

התיקון השלישי הוא תיקון לסעיף 20ב(ג) – משהגיש התנגדות לביצוע בקשה לפי סעיף 81(א)(ג) או לפי סעיף 81 (א)(1)(ד), - - -
<ענת ליברמן:>
יש טעות בנוסח.

<סיגל קוגוט:>
אני יודעת. 31(א)(א) - - -

<ענת ליברמן:>
- - -

<סיגל קוגוט:>
בסדר. תיקנו את הטעות.

מה שהסעיפים האלה אומרים, שברגע שמגישים בקשות, שלמעשה, לפי החוק, סוגרות את ההליך, כי ההליך עובר לדיון בבית-המשפט, אין טעם לפעול לגביהם במסלול המקוצר. אנחנו לא יודעים כמה זמן הדבר יהיה בבית-המשפט.
<חנא סוייד:>
זה תיקון של - - -

<סיגל קוגוט:>
תיקון של הממשלה. יש שני תיקונים שהיושב-ראש מציע. היו גם כמה תיקונים שאנחנו הצענו, והגענו בהסכמה עם הממשלה. התיקון הראשון שהיושב-ראש הציע הוא שהוראת השעה תוארך בארבע שנים, במקום להפוך אותה להוראה קבועה. התיקון השני שהיושב-ראש מציע קשור לשכר-טרחה. תיכף נגיע אליו.

סעיף 20ב(ד)(1) – "הגיש החייב בקשה שבה טען טענת פרעתי לפי סעיף 19, יתקיים הדיון בבקשה לפני רשם ההוצאה לפועל בלשכת ההוצאה לפועל שבה הגיש את הבקשה לביצוע - - -".
<ענת ליברמן:>
הזוכה. שבה הגיש הזוכה.

<סיגל קוגוט:>
כן.

<ענת ליברמן:>
כי יש - - -

<סיגל קוגוט:>
כן, כן, הזוכה.

"דחה הרשם את בקשת החייב, כולה או חלקה, יימשכו ההליכים במסלול המקוצר לפי הוראות פרק זה".

סעיף 20ב(ד)(2) – "ביצוע ההליך במסלול המקוצר יעוכב עד לתום הדיון בבקשה בטענת פרעתי, ותקופה זו לא תובא במניין הימים - - -". הדיון בטענת "פרעתי" הוא בלשכת ההוצאה לפועל.
<היו"ר דוד רותם:>
איזה סגן שר אתה רוצה להיות?

<יובל צלנר:>
אני רוצה רק להיות הסגן שלך.

<היו"ר דוד רותם:>
סגן שלי זה - - -. טוב.

<אחמד טיבי:>
מגלומן.

<אברהם מיכאלי:>
- - -

<היו"ר דוד רותם:>
חבר הכנסת טיבי, גם אתה.

<אברהם מיכאלי:>
- - - זה מגלומן. מי שרוצה להיות סגן שלו, זה - - -

<אחמד טיבי:>
אני נגד ההפצצה באיראן, אז אני לא חלק מהתרגיל הזה.

<אברהם מיכאלי:>
היושב-ראש רותם לא תומך בזה.

<היו"ר דוד רותם:>
אני יכול לפתור לך את זה בדרך הרבה יותר פשוטה: תגיד לי מה אתה רוצה.

<אחמד טיבי:>
איפה להפציץ.

<היו"ר דוד רותם:>
לא "איפה להפציץ". איפה להפציץ, אני יודע איפה שאתה רוצה להפציץ.

<חנא סוייד:>
אולי תסבירי ללא עורכי-דין מה המשמעות של זה.

<אברהם מיכאלי:>
- - - תסביר את הכול מחדש - - -

<סיגל קוגוט:>
הדבר האחרון הוא שכשיש טענה, שמצריכה דיון בלשכת ההוצאה לפועל, הטיפול יעוכב עד שהטענה תתברר. טענת "פרעתי" משמעותה שהחייב טוען שהוא לא צריך לשלם את החוב, כי אולי הוא כבר שילם אותו. אז צריכים לברר את הטענה הזאת לפני שממשיכים נגדו בהליכים.

בירור הטענה הזאת היא בלשכת ההוצאה לפועל, בניגוד לטענות בסעיף הקודם שזה עובר לבית-המשפט, ולכן בכלל יוצא מהמסלול.

התיקון הבא קשור לשכר-הטרחה: יושב-ראש הוועדה מציע שלא יהיה שכר-טרחה אל"ף בכלל במסלול המקוצר. ההצעה הזאת - - -

<אברהם מיכאלי:>
אין שם עורכי-דין, למי שכר-טרחה?
<היו"ר דוד רותם:>
בוא נאמר ככה: אתה רוצה שאני אראה לך?
<אברהם מיכאלי:>
עושים ניסוי?
<היו"ר דוד רותם:>
עושים ככה.

<אברהם מיכאלי:>
ניסוי. אז אין שכר-טרחה. בוודאי שלא יהיה. איך?

<היו"ר דוד רותם:>
אם אחר-כך מפטרים.

<קריאה:>
אולי תסביר.

<אברהם מיכאלי:>
אה.

<היו"ר דוד רותם:>
אתה מבין. מה שקורה זה שמחייבים.

<אברהם מיכאלי:>
הבנתי.

<היו"ר דוד רותם:>
סיפרו לנו שיש נקודה מאד מעניינת: במסלול הרגיל, שכר-הטרחה מכפיל את החובות. ובמסלול המהיר אין שכר-טרחה. בקיצור, אני מצאתי תיק של 750 שקל, וחייבו 750 שקל בגין שכר-טרחת עורך-דין במסלול המהיר, המקוצר. ואחר-כך הסבירו לי שהם בדרך-כלל מוותרים אחר-כך על שכר-הטרחה.
<אברהם מיכאלי:>
אבל איך? ממי לקחו שכר-טרחה?

<אריה כהן:>
העורך-דין.

<סיגל קוגוט:>
לא. פה צריך להבהיר משהו. שכר-הטרחה - - -

<אברהם מיכאלי:>
הייעוץ המשפטי, אולי, במסלול - - -

<סיגל קוגוט:>
לא, לא, לא.

<היו"ר דוד רותם:>
בוודאי.

<אברהם מיכאלי:>
- - -

<היו"ר דוד רותם:>
יש מחלקה משפטית לכל החברות האלה.
<אברהם מיכאלי:>
- - - רוצה לשלם - - -. זה בסדר.

<חנא סוייד:>
תלוי באיזו תדירות מקובל.

<סיגל קוגוט:>
שכר-הטרחה, גם במסלול המקוצר – ראשית, הוא נקבע בגלל הדיונים הקודמים, וגם בעקבות הערות של אנשים, לרבות לשכת עורכי-הדין, שרצו לאפשר לעורכי-דין לייצג גם במסלול המקוצר. לפי הנתונים - - -
<היו"ר דוד רותם:>
הם יכולים לייצג בחינם.

<סיגל קוגוט:>
בסדר.

<היו"ר דוד רותם:>
מה קרה? עורכי-הדין הם עשירים גדולים. הם יכולים לעשות משהו בחינם.

<סיגל קוגוט:>
קודם צריך להסביר את העובדות.

ראשית, החוק קובע במפורש ששכר-הטרחה יינתן רק כשהבקשה לסכום קצוב בלבד, לא לשטרות. רק בסכום קצוב. אם האדם מיוצג. המטרה היתה שאדם יוכל לבחור אם הוא רוצה עורך-דין או לא. למרות שבמסלול המקוצר, מטבע הדברים - - -

<היו"ר דוד רותם:>
מה עם שטרות?

<סיגל קוגוט:>
אין שכר-טרחה בשטרות במסלול המקוצר.

<יצחק הרצוג:>
למרות שעולה מצב שבו אדם פשוט - - -

<היו"ר דוד רותם:>
מה היה מספר התיק שנתתי לכם?

<ענת ליברמן:>
הוא היה תובענות.

<קריאה:>
תובענות.

<היו"ר דוד רותם:>
מה הוא היה? שטר.

<קריאות:>
סכום קצוב.

<קריאה:>
שהוא זכאי לשכר-טרחה - - -
<קריאה:>
לא, לא שטר.

<קריאה:>
זכאי לשכר-טרחה - - -
<ענת ליברמן:>
ללא שטר.

<קריאה:>
לא היה שטר. הוא היה "תובענה" - - -

<היו"ר דוד רותם:>
היה שטר.

<קריאה:>
לא שטר.

<קריאה:>
לא, לא, לא - - -

<קריאות:>
- - -

<היו"ר דוד רותם:>
בניגוד לפסיקה.

<דוד מדיוני:>
איזו פסיקה? ממש לא.

<סיגל קוגוט:>
החוק קובע ששכר-הטרחה במסלול המקוצר יהיה אך ורק אם האדם מיוצג, ואך ורק בתובענות בסכום קצוב.

<קריאה:>
ורק שכר-טרחה.

<קריאה:>
כן. אבל כל שטר אפשר להגיש בסכום קצוב. זה מה שעשו - - -
<היו"ר דוד רותם:>
שמעתי אותך. לא יהיה שכר-טרחה במסלול המהיר. נקודה.
<קריאה:>
מעולה.

<היו"ר דוד רותם:>
יהיה מיוצג על-ידי עורך-דין, יוצא מן-הכלל. עורכי-הדין יעבדו קצת בחינם. לא קרה כלום. איך נקרא המסלול שלכם?
<קריאה:>
"פרו-בונו".

<ליאור שפירא:>
שכר-מצווה.

<היו"ר דוד רותם:>
"פרו בונו". שכר-מצווה. תעשו פעם מצוות, לא יקרה לכם כלום.
<חנא סוייד:>
אני שמח שפעם אחת אפשר להסכים עם חבר הכנסת דוד רותם.

<היו"ר דוד רותם:>
אני יודע. אתה גם צודק. אבל חבר הכנסת טיבי לא יסכים.

<חנא סוייד:>
למה הוא לא יסכים?

<אחמד טיבי:>
למה? אני יכול - - -

<חנא סוייד:>
בשבילו הכי חשוב לא להפציץ - - -
<סיגל קוגוט:>
מצד אחד, הנתונים מראים שרוב האנשים ויתרו על שכר-טרחה במסלול הזה, ממילא. מצד שני, אדם פרטי שמגיש תובענה יצטרך לפעמים איזשהו סיוע בכתיבת התובענה, - -
<יצחק הרצוג:>
אז זו השאלה: האם הוא יקבל סיוע משפטי.
<סיגל קוגוט:>
- - ואז נשלל שכר-הטרחה פה.

<יצחק הרצוג:>
את זה צריך לברר. אפשר לשאול שאלה, אדוני היושב-ראש?
<היו"ר דוד רותם:>
אפשר לשאול כמה שאתה רוצה. רק תזכור שבשעה 11 אני בוועדת הכנסת.

<יצחק הרצוג:>
גם אני צריך לצאת.

<אברהם מיכאלי:>
בשעה עשר וחצי יש ועדת כספים.

<היו"ר דוד רותם:>
זה לא חשוב.

<אברהם מיכאלי:>
בכלל לא חשוב.

<יצחק הרצוג:>
מה קורה לאזרח קטן – דווקא מאלה הנזקקים, שמהחוק המקורי היה המטרה – שרוצה לקבל ייעוץ לגבי איך הוא מגיש שטר או איך הוא מגיש תובענה בהוצאה לפועל. הרי מה הבעיה? הבעיה היא שמטרת החוק היתה מאד טובה. אבל בעצם שכר-הטרחה, בעיקר מי שנהנים ממנו, זה לא באמת האזרח הקטן. בוא נודה על האמת. זה הסיפור פה, ושלא נטייח.
עכשיו, השאלה היא מה קורה אם אזרח קטן בכל זאת צריך ייעוץ? אז אתה אומר שהוא לא יכול לשלם שכר-טרחה.
<היו"ר דוד רותם:>
לא. אני אומר שלא ייגבו ממנו שכר-טרחה. הוא יבוא ללשכת ההוצאה לפועל, - -

<קריאה:>
יעזרו לו.

<היו"ר דוד רותם:>
- - והם יעזרו לו. בשביל זה הם קיימים, במסלול המהיר.

<סיגל קוגוט:>
אבל הוא אמור לבוא לשם אחרי התובענה.

<היו"ר דוד רותם:>
הוא יבוא לעורך-הדין, ועורך-הדין לא יהיה זכאי לקחת ממנו כסף.
<סיגל קוגוט:>
צריך לבוא עם התובענה ללשכת ההוצאה לפועל.

<היו"ר דוד רותם:>
הוא יבוא, והם יעזרו לו לכתוב את התובענה. בשביל זה קיימת - - -

<יצחק הרצוג:>
אבל אם הוא הולך לעורך-דין בעיר שדה, אוקיי? הוא גר בעיר שדה, והוא לא יודע איך להגיע להוצאה לפועל.
<חנא סוייד:>
אתה מתכוון לחייב?

<יצחק הרצוג:>
לא, הנושה.

<קריאה:>
הזוכה.

<היו"ר דוד רותם:>
אני אגיד לך את האמת: אם זה - - -
<יצחק הרצוג:>
הוא בא לייעוץ והוא אומר: אני לא יכול לשלם לך שכר-טרחה. אומר לו העורך הדין: אז לך לכל הרוחות.
<היו"ר דוד רותם:>
לא. לשכת עורכי-הדין תוציא כלל שבהתייעצות כזאת אי-אפשר לגבות שכר-טרחה.

<ליאור שפירא:>
יש לנו גם שכר-מצווה, שאנחנו עושים את זה בהתנדבות.

<היו"ר דוד רותם:>
תעזוב אותנו. אנחנו מדברים על מקרים - - -

<יצחק הרצוג:>
שכר-מצווה זה טוב. השאלה אם זה יהיה הנוהל הרגיל.
<ליאור שפירא:>
חבר הכנסת הרצוג, גם לפני זה לא היה. אין שינוי. בעניין של שטרות וזה, לא היה שכר-טרחה - - -

<יצחק הרצוג:>
אין שכר-טרחה?

<היו"ר דוד רותם:>
אתם לא תגבו שכר-טרחה בשביל לעזור לבן-אדם למלא את הטופס.

<קריאה:>
גם בדרך-כלל זה לא קורה. בדרך-כלל, זה לא מתבצע ככה.
<חנא סוייד:>
איך תבטיח את זה?

<היו"ר דוד רותם:>
איך אני אבטיח את זה? דבר מאד פשוט. בוא נאמר ככה: או שהלשכה תצהיר את זה. או שמר דוד מדיוני יכין טופס, שאנשים יבואו והוא ייתן להם למלא את הטופס.
<יצחק הרצוג:>
בסדר. מצד שני, הבעיה שלך היא לא זאת. הבעיה שלך שזה לא עיקר התעשייה.
<קריאה:>
הם פתחו הרי - - - כאלה.

<יצחק הרצוג:>
אם לשכת עורכי-הדין מוכנה, על כל חלקיה, לאשר את זה, זה משהו אחר.
<אברהם מיכאלי:>
"על כל חלקיה" – אתה מבקש יותר מדי.

<אורי מקלב:>
אולי זה יאחד אותם.

<היו"ר דוד רותם:>
אחת, שתיים, שלוש, ארבע, חמש, שש, שבע – אני רואה שמונה סיעות בלשכת עורכי-הדין.

<קריאה:>
וכולם מאוחדים פה.

<היו"ר דוד רותם:>
כולם מאוחדים פה. לכן - - -

<יצחק הרצוג:>
לפחות לזכותו של עורך-הדין ברזילי אפשר לומר שהוא לא מציע סגן שר לאף-אחד.

<קריאה:>
חכה. התחלנו את הדיון. חכה.

<קריאה:>
כל דבר בעתו.

<היו"ר דוד רותם:>
מי לא מציע סגן שר?

<יצחק הרצוג:>
עורך-הדין ברזילי. עובד על זה, אבל זה לא אומר.

<קריאה:>
הוא חילק כל מה שהיה אפשר לחלק.

<היו"ר דוד רותם:>
כן.

<חיים זקס:>
אדוני, אפשר להעיר, בבקשה?
<היו"ר דוד רותם:>
משרד המשפטים רוצה להעיר. כן.

<חיים זקס:>
בנושא שכר-הטרחה רצינו להבהיר את העמדה שלנו. אנחנו הצגנו את ההצעה בלי שינוי בשכר-הטרחה. חשבנו שבנושא שכר-הטרחה בקשר לתובענה, יש שתי פעולות שבגינן מגיע שכר-טרחה. בשלב הגבייה בהוצאה לפועל במסלול המקוצר אין שכר-טרחה, כי הגבייה מתבצעת באמצעות לשכת ההוצאה לפועל.

בנושא של הגשת תובענה: כדי להכין את התובענה, הלשכה לא מכינה את התובענה. ואדם שצריך להגיש תובענה לא יכול לעשות את זה, בדרך כלל. הוא צריך עורך-דין שיסייע לו. הוא צריך עזרה. לכן, יש הגיון במצב הקיים שבו יש שכר-טרחה בשלב המקדמי לגבייה.
בנושא הזה אין גם הבדל בין המסלול המקוצר למסלול הרגיל. אדם שצריך להגיש תובענה, אם מגיע לו שכר-טרחה, אז מגיע לו במסלול המקוצר וגם במסלול הרגיל. אם לא מגיע לו, אז לא מגיע לו בכלל. אין הגיון להבחין בין שלב טרום הגבייה של הכנת התביעה. בין המסלול הרגיל לבין המסלול המקוצר.
<היו"ר דוד רותם:>
טוב. הבנתי. אני אגיד לך משהו: אילו המסלול המקוצר היה באמת בשביל אנשים מסכנים. אבל מה שקרה זה שאתם הפכתם את זה למסלול המרכזי בהוצאה לפועל. כל חברות הענק.

אתה יודע מה? לי יש הוכחה כתובה שלכם, שיש גופים כמו קופות-חולים, שפעם היו מגישים 3,000 תיקים, והיום הם מגישים 130,000 תיקים.
<דוד מדיוני:>
זה לא נכון.

<היו"ר דוד רותם:>
זה נכון. אתה נתת את הנתון הזה.
<דוד מדיוני:>
לא נכון.

<ענת ליברמן:>
לא נכון.

<היו"ר דוד רותם:>
וגרוע מזה: כאשר במסלול המהיר הם לא מצליחים, הם גונזים את התיקים. זו שיטת "מצליח" של המסלול המהיר.
<דוד מדיוני:>
זה ממש-ממש לא נכון.

<היו"ר דוד רותם:>
זה ממש לא נכון? אתה רוצה שאני אוציא את המכתב שלך?
<דוד מדיוני:>
תוציא את המכתב. את כל המכתב הוצאת מהקשרו. סליחה שאני אומר לך את זה.

<היו"ר דוד רותם:>
אני הוצאתי מהקשרו. הבנתי.

<דוד מדיוני:>
אני יושב, ואתה כל הזמן אומר לי דברים לא נכונים ולא מדויקים. ואני, מפאת כבודך, לא אומר את מה שאני חושב.

<היו"ר דוד רותם:>
אתה יכול להגיד מה שאתה חושב.

<דוד מדיוני:>
אבל, עם כל הכבוד, מאחר ואתמול העוזר של חבר הכנסת אורי מקלב אמר לי שהוא שמע את הטענה הזו ממך, ביקשתי ממר אריה כהן לפלח את כל תיקי המערכת כדי לתת את התשובה. אני מבקש שתענה עליה, מר אריה כהן. זה הכול.
<אורי מקלב:>
אבל, אדוני היושב-ראש, אסור גם לשכוח שקופת-חולים – אם זה נכון – עד היום לא השתמשה במשרדי עורכי-דין. לכן, הם לא לוקחים שום-דבר. גם אם נניח - - -

<קריאה:>
השתמשו.

<היו"ר דוד רותם:>
אוי, כמה השתמשו.

<אורי מקלב:>
אם היית אומר - - - ההבדל, אז זה סימן שהם לא השתמשו.
<קריאה:>
לא. ועוד איך השתמשה.

<היו"ר דוד רותם:>
שיטת "מצליח".

<אורי מקלב:>
אם ככה, ההבדל לא גדול.

<חנא סוייד:>
רגע, אדוני, אני רוצה להבין: אני מבין שהאטרקציה של המסלול המקוצר היא שאין שכר-טרחה. אני מבין כאן שבכל זאת גובים שכר-טרחה.

<היו"ר דוד רותם:>
כן.

<יצחק הרצוג:>
רק במסלול - - -

<סיגל קוגוט:>
כשהבן-אדם מיוצג. לא כשהוא לא מיוצג.
<היו"ר דוד רותם:>
לא, לא, לא. אדוני, הבאת את התיק שביקשתי - - -?

<יצחק הרצוג:>
18% מהתיקים.

<סיגל קוגוט:>
כיוון שהוא מיוצג, מבקשים ממנו לוותר.

<היו"ר דוד רותם:>
את התיק שביקשתי, הבאת?

<אריה כהן:>
כן.

<היו"ר דוד רותם:>
איפה הוא? תן לי אותו.

<אריה כהן:>
בבקשה.

<דוד מדיוני:>
שלחנו לך גם מכתב מפורט.

<היו"ר דוד רותם:>
לא את המכתב המפורט. אני - - -

<אריה כהן:>
והתיק אצלו.

<קריאה:>
אנחנו מוכנים גם להסביר.

<קריאה:>
תובענות.

<אריה כהן:>
זה תיק תובענות.

<חנא סוייד:>
אני רק מבקש, אדוני היושב-ראש, שתסבירו את הדברים לאנשים שאינם עורכי-דין. אני לא מבין את זה. גם חברי - - -

<קריאה:>
צודק.

<אורי מקלב:>
אנחנו חשבנו שדוקטורים מבינים - - -

<היו"ר דוד רותם:>
תעשה לי טובה, תפסיק לקשקש בשכר-טרחה. 708, על כמה חוב? זה 700 שקל.
<דוד מדיוני:>
אבל זה מה שהמחוקק החליט.

<היו"ר דוד רותם:>
בסדר. המחוקק החליט.

<דוד מדיוני:>
זה מה שהמחוקק החליט.

<היו"ר דוד רותם:>
אין בעיה. אז לא יהיה יותר דבר כזה.
<דוד מדיוני:>
מקובל.

<סיגל קוגוט:>
בסדר. לפי טענתך, שכר-הטרחה גבוה מדי. הטענה הזאת סבירה.
<היו"ר דוד רותם:>
לא יהיה שכר-טרחה.

<סיגל קוגוט:>
אבל מי שקובע את שכר-הטרחה, זאת לשכת עורכי-הדין. רק צריך לשים את זה על השולחן.
<היו"ר דוד רותם:>
לא יהיה יותר שכר-טרחה במסלול המקוצר.

<קריאות:>
- - -

<יצחק הרצוג:>
צריך רק לומר שאני ביררתי עם הרשות, ואני מבין ש-18% מהתיקים הם עם שכר-טרחה. זה נכון?
<דוד מדיוני:>
כן.

<יצחק הרצוג:>
זה הסיפור?

<ענת ליברמן:>
כן.

<יצחק הרצוג:>
18% מהתיקים.

<קריאה:>
וזה בתור התחלה.

<קריאות:>
- - -

<קריאה:>
וזה עוד בתור התחלה. כאשר יהיו עוד חברות, יהיה יותר.

<אברהם מיכאלי:>
- - - רגילה, שזה מתנהל לא ברשות האכיפה והגבייה. אחר-כך, שכר-הטרחה הזה מתגלגל. יש - - - כשכר-טרחה שגובים על הטיפול שם. ככה אני מבין.

<ענת ליברמן:>
לא. לא.

<קריאה:>
על התביעה.

<היו"ר דוד רותם:>
רגע, רבותיי.

<גלעד סממה:>
אני רוצה להסביר לך - - -

<היו"ר דוד רותם:>
אני לא רוצה לתת לך כלום, אוקיי? אתה מוכן לשבת בשקט?

<גלעד סממה:>
מכפישים את משרד המשפטים, ואת אנשי רשות האכיפה והגבייה.

<היו"ר דוד רותם:>
מכפישים את משרד המשפטים. בוא נאמר ככה: וזה עוד בחסד.

<גלעד סממה:>
ואני רוצה שנייה להסביר.

<היו"ר דוד רותם:>
ועוד בחסד. אתה מבין?

<קריאה:>
- - -

<היו"ר דוד רותם:>
לא, לא, - - - בזכות דיבור.

<גלעד סממה:>
ואנחנו צריכים להתנצל על שהבאנו משהו טוב לאזרחים.

<היו"ר דוד רותם:>
אתם לא הבאתם שום דבר טוב לאזרחים.

<גלעד סממה:>
אז אני מרגיש שיש כאן חוסר הבנה.

<היו"ר דוד רותם:>
אתם בניתם איזה קונגלומרט ענק, וזה הכול.
רבותיי, עכשיו אף-אחד לא מדבר בלי לקבל רשות דיבור, מרגע זה ואילך. ברור לכם? כי אחרת, לא יהיה לי פרוטוקול.

<אריה כהן:>
אני רוצה לחזור לנתונים שביקשתם.

<היו"ר דוד רותם:>
מה?

<אריה כהן:>
ביקשתם את הנתונים.

<היו"ר דוד רותם:>
כן.

<אריה כהן:>
אז אני רוצה לומר ככה: קודם, אחד מעורכי-הדין - - - פה, שהוא מחזיק למעלה  מ-12,000 תיקים של "שירותי בריאות כללית". כאשר - - -
<סורין גנות:>
דרך אגב, מאיפה אתה יודע, מר כהן?

<היו"ר דוד רותם:>
רגע, רגע, סליחה. תגיד, למה אתה קופץ? אתה יודע שמתרגזים בדרך-כלל רק על האמת.

<סורין גנות:>
לא, לא מתרגזים. להיפך. מאיפה יש לו את - - - הזה?

<אריה כהן:>
מ-1983 נפתחו תיקים על-ידי "שירותי בריאות כללית". ויש לי את הכמות שבאמצעות עורכי-דין בלבד: עד ה-1 לאוגוסט 2009 נפתחו 126,831 תיקים על-ידי "שירותי בריאות כללית", על-ידי עורכי-דין בלבד. משנת 2009 נפתחו במסלול המקוצר 9,195 תיקים על-ידי "שירותי בריאות כללית". כל שאר התיקים נפתחו על-ידי עורכי-דין, והם קיבלו שכר-טרחה אל"ף ושכר-טרחה בי"ת כדין.
<היו"ר דוד רותם:>
טוב. יופי.

<חנא סוייד:>
מה זה "שכר-טרחה אל"ף, ושכר-טרחה בי"ת"?

<יצחק הרצוג:>
זה קבוע בחוק.

<היו"ר דוד רותם:>
אתה לא יודע? בהוצאה לפועל - - -

<אורי מקלב:>
מה, הוא כל יום בהוצאה לפועל?

<היו"ר דוד רותם:>
תדע לך, בכל פעם שעורך-דין עובר בהוצאה לפועל ליד הלשכה, שכר-הטרחה - - -
<סיגל קוגוט:>
לא. שכר-הטרחה זה שכר-טרחה שקובעת לשכת עורכי-הדין. חוק ההוצאה לפועל קובע שחייבים לפעול לפיו. שכר-טרחה אל"ף, זה שכר-טרחה על פתיחת תיק בהוצאה לפועל.
<אברהם מיכאלי:>
אל תעשה את עורכי-הדין שודדים.

<היו"ר דוד רותם:>
אני לא עושה את עורכי-הדין שודדים. אני עושה אותם? הם נולדו כאלה.

<אברהם מיכאלי:>
- - -

<סיגל קוגוט:>
שכר-טרחה אל"ף הוא שכר-טרחה - - -. שכר-טרחה אל"ף זהה גם במסלול הרגיל וגם במסלול המקוצר, כי הוא על פתיחת - - -

<קריאה:>
- - -

<היו"ר דוד רותם:>
שמעתי אותך. תודה רבה לך. אני לא אתן לך. אתה גם רוצה לנהל את הישיבה? טוב.
אוקיי, בבקשה, רבותיי, אני מקריא את הסעיף האחרון.

<סיגל קוגוט:>
הסעיף האחרון הוא גם תיקון שיושב-ראש הוועדה ביקש: תיקון לסעיף הדיווחים. בגלל שמאריכים את הוראת השעה, ובמיוחד רוצים לראות פה שאכן פניכם אל הציבור הרגיל, אז הוספנו עוד כמה פרמטרים בסעיף הדיווח: מספר הבקשות שהוגשו לביצוע במסלול המקוצר, ואשר הזוכה בהן היה מיוצג על-ידי עורך-דין; מספר הבקשות שהוגשו לביצוע במסלול המקוצר, אשר הזוכה בהן לא היה מיוצג; מספר הבקשות שהוגשו לביצוע במסלול המקוצר, ואשר הזוכה בהן הוא אדם פרטי, ושיעורן מבין כלל הבקשות שהוגשו לביצוע במסלול המקוצר.
מהפיילוט בעצם ראינו שהנגישות למסלול היתה מקרית. מי שבמקרה ראה וחשב שקיבל שירות טוב, המשיך לבוא. אבל לאזרחים פרטיים אין הרבה תיקים בהוצאה לפועל. אז גם אם מישהו היה מרוצה, למי הוא ימליץ בדיוק על המסלול הזה? מה שאומר שאתם צריכים להגביר את הנגישות למסלול הזה לציבור הרגיל.
<דוד מדיוני:>
אנחנו נפרסם.

<היו"ר דוד רותם:>
כן.

<סיגל קוגוט:>
הסעיף האחרון הוא סעיף תחילה. בגלל שהוראת השעה פוקעת בתאריך מסוים, החוק הזה יימשך מאותו תאריך.
<היו"ר דוד רותם:>
"בנקים – לא מעל החוק", מי זאת? כן, גברתי. מה את רוצה להגיד לנו?
<אליסה דברה:>
תודה רבה. אני באתי הנה לייצג קבוצה של 1,048 חברים, שחלקם נפגעי בנקים והוצאה לפועל – שיתוף פעולה מוצלח.
<היו"ר דוד רותם:>
מה שמך?
<אליסה דברה:>
שמי אליסה דברה.

ואנחנו, מצד אחד, מברכים על ההליך המקוצר, ועל תיקון מספר 39. מצד שני, אנחנו אומרים שיש הרבה בעיות שהתיקון לא מכסה אותם. אבל במסגרת התיקון צריך לשים לב לכמה דברים: אל"ף, דובר כאן כבר, על-ידי כבוד היושב-ראש, על שכר-טרחה שבכל זאת מתגנב בין השורות. וגם צריך לשים-לב שלמרות ניגוד העניינים עם לשכת עורכי-הדין, לשכת עורכי-הדין הפנתה את תשומת-הלב על חיוב בשכר-טרחה גם כשזה במסלול המקוצר.
דבר נוסף שאנחנו מצאנו לנכון להעיר הוא שישנם תשלומים לספקים חיצוניים, ובמקום הזה יכול להיות מצב שגם במסלול המקוצר החייב ייצא בשן ועין, ויחייבו אותו בהוצאות לא לו. לכן, נבקש - - -

<קריאה:>
- - -

<אליסה דברה:>
סליחה, יכול להיות שאני טועה. אינני עורכת-דין, ואני לא כל-כך בקיאה. אבל תרשו לי להביע את דעתי בשם 1,048 אנשים.
אנחנו חושבים שצריך אולי לתת סמכות לשר המשפטים לקבוע תעריף מרבי. לא מקובל, זה בסדר. אנחנו חשבנו כדי שלא יהיה מקום שבו אפשר יהיה לחייב את החייבים, שהם, בסך-הכול, אנשים נורמטיביים ולקוחות מזדמנים של ההוצאה לפועל.
הדבר הנוסף שחשבנו עליו הוא שצריכה להיות שקיפות. כרגע, אין שקיפות, וחוסר השקיפות פוגע מאד בחייבים. אין דיווחים שלציבור יש נגישות אליהם. כך אנחנו חווים את זה, מצדנו.
<סיגל קוגוט:>
הדיווחים, לפי המסלול המקוצר בחוק הזה, מתפרסמים באתר האינטרנט של ועדת חוקה, חוק ומשפט.
<אליסה דברה:>
אני מאד שמחה.

<אריה כהן:>
וגם של רשות האכיפה והגבייה.

<אליסה דברה:>
תודה. זה כבר טוב.

דבר נוסף: הרשמים לא נהנים מהרבה סמכויות. אבל אולי אפשר לשקול, אם תרצו, לתת לרשמים אפשרות להקל על הוצאות למיניהן שמתגלגלות על החייבים, כדי לצמצם את היקף התיקים.

<קריאה:>
אין הוצאות בתיקים האלה.

<ענת ליברמן:>
אין הוצאות. יש אגרה.
<סיגל קוגוט:>
ההוצאות הן במסלול הרגיל, ולא המקוצר.

<אליסה דברה:>
אוקיי. בכל זאת, הרבה פעמים מצאנו שתאגידים מצליחים להכניס הוצאות של שכר-טרחה או הוצאות גבייה למיניהן, ולהעמיס על התיקים.
<קריאה:>
במסלול המקוצר?

<אליסה דברה:>
גם במסלול המקוצר. אני מצטערת שלא הבאתי את הדוגמאות איתי. אבל מצאנו דוגמאות כאלה.

ובנוסף, אנחנו רוצים לומר דבר כזה: יש תקלות רבות במסירת הודעה לחייב. יש תקלות רבות. בוודאי אתם מודעים לתקלות האלה. היינו רוצים להמליץ לוועדה, אם אפשר, לקבוע מועד מסירת הודעה לחייב ביום שבו סניף הבנק שלו קיבל הודעת עיקול. ומאז לאפשר לו, אם אפשר, 21 ימי עסקים בכדי להסדיר את החוב, לפני שהוא נכנס לסחרור.
<חנא סוייד:>
התקלה בגלל השיטה, או בגלל הבירוקרטיה?

<היו"ר דוד רותם:>
זה לא בחוק הזה.

<קריאה:>
זה לא קשור למסלול - - -?

<היו"ר דוד רותם:>
זה לא קשור למסלול המקוצר. זה קשור לבעיות - - -

<חנא סוייד:>
בירוקרטיה.

<קריאה:>
כלליות.

<היו"ר דוד רותם:>
לא. אינהרנטיות של רשות האכיפה והגבייה.

<אליסה דברה:>
הוצאה לפועל.

<היו"ר דוד רותם:>
כן. אנחנו מכירים את זה. זה לא חדש.

<אליסה דברה:>
אז אני מודה לכם שהקשבתם לי.

<היו"ר דוד רותם:>
תודה.

רבותיי, למישהו מחברי הכנסת יש איזושהי בעיה, או שאפשר להצביע?

<חנא סוייד:>
אני רוצה לשאול אותך, את היועצת המשפטית: האם על הבסיס העובדתי יש תמימות דעים? הבסיס העובדתי שבעצם, המסלול המקוצר חוסך הוצאות מיותרות - - -

<היו"ר דוד רותם:>
אמור לחסוך. כן. הוא אמור לחסוך.

<חנא סוייד:>
זה בטון?

<היו"ר דוד רותם:>
הוא אמור. בטון – אין בטון - - -

<חנא סוייד:>
"אמור"? מה זה אמור?

<היו"ר דוד רותם:>
הוא אמור לחסוך. בוא נאמר ככה: אני מצאתי שפתאום יש תיקים, אתה מבין? מספרים לי סיפורים שזה תובענות, אז יש פתאום שכר-טרחה.

<ענת ליברמן:>
אדוני, אם אפשר - - -

<היו"ר דוד רותם:>
את יכולה להגיב למה שאת רוצה. בבקשה.

<ענת ליברמן:>
אני רוצה להגיב לעניין הזה. כי זה יוצא כאילו הצגנו נתונים שגויים, וזה לא נכון.

כפי שאמרה היועצת המשפטית של הוועדה, החוק מאפשר, או החוק קובע, זכאות לשכר-טרחה אל"ף בתיקי תובענות. כשאנחנו הצהרנו לוועדה והבאנו נתונים, אמרנו שעל-אף הזכאות הזאת, לזוכים מיוצגים בתובענות, במרבית התיקים מוותרים על הזכות הזו לקבל שכר-טרחה אל"ף, כך שאחוז מאד נמוך מהזכאים גם דורשים את שכר-הטרחה – כלומר, 19%. לא אמרנו שכל הזוכים בתובענות מוותרים על שכר-טרחה אל"ף.
אדוני הציג לנו תיק, שהוא בין התיקים שלא נמצאים בין אלה שוויתרו. ואגב, אני חייבת לומר שגם בין אלה שלא ויתרו, הם נתנו זכות לוותר על שכר-הטרחה במהלך חיי התיק אם מגיעים להסדר. והתיק שאדוני הציג הוא תיק כזה שלא הצליחו להגיע עם החייב להסדר, ועל-כן ויתרו. אין - - -
<אברהם מיכאלי:>
והכלל הוא שמוותרים.
<קריאה:>
- - - חוק.

<גלעד סממה:>
81% מוותרים.

<היו"ר דוד רותם:>
בוא נאמר ככה – הכלל הוא, איך אמרו לי: חותמים על הסכמה שבעצם ההוצאה לפועל רשאית לוותר בשבילם.

<קריאה:>
נכון.

<היו"ר דוד רותם:>
זה לא נכון?

<ענת ליברמן:>
הם מוותרים - - - שהתיק נפתח - - -

<היו"ר דוד רותם:>
כן, בוודאי. אוקיי. אז אני צריך לסמוך על ההוצאה לפועל בזה.

<קריאה:>
וזה בחוק.

<ענת ליברמן:>
התיק נפתח ללא שכר-טרחה. הם מוותרים מראש. ושוב אני מזכירה שמדובר בשכר-טרחה - - -
<היו"ר דוד רותם:>
אז אני לא רוצה שום דבר. אני רוצה לקבוע בחוק שלא יהיה שכר-טרחה במסלול המקוצר. נקודה.
<ענת ליברמן:>
אדוני, אם אתה תפגע בו - -
<היו"ר דוד רותם:>
שאני אפגע בו, זה מי שיש לו - - -

<ענת ליברמן:>
- - זה דווקא הזוכים הפרטיים הקטנים. כי הזוכים המוסדיים ממילא אנחנו רואים שהם מוותרים ברובם. אדוני, אז מי שייפגע מהכוונה הזו, - - -. אנחנו לא מרוויחים מזה כלום.
<היו"ר דוד רותם:>
בואי נאמר ככה: הדאגה שלכם לאזרח הקטן, פשוט מעוררת בי – אני מוכרח לומר – השתאות קשה מנשוא. פשוט קשה מנשוא, הדאגה שלכם לאזרח הקטן.
<קריאה:>
מה רע בזה?

<היו"ר דוד רותם:>
אין שום דבר רע בזה. מי שאל מה רע בזה?

<קריאה:>
אני שאלתי מה רע בזה.

<היו"ר דוד רותם:>
אין שום דבר רע בזה, אם זה רק היה אמת.

<קריאה:>
זה לא עובד.

<היו"ר דוד רותם:>
רבותיי, חברי הכנסת, יש מישהו שיש לו עוד שאלות? כן, אדוני.

<יובל צלנר:>
האמת היא שניסחת את זה כל-כך יפה, וכמעט שאין מה להוסיף בהיבט הדאגה של כולם לאזרח הקטן. אבל סליחה שאני חוזר על עצמי, למי שהיה פה בדיון הקודם. אנחנו צריכים לזכור שיש פה דאגה לאזרח קטן, או לכמה אזרחים קטנים, מאד מסכנים, הידועים בשפת העם כטייקונים. אנחנו מאד דואגים להם, כי אנחנו רואים את התספורות שהם נדרשים לעבור, וכמה קשה להם - - -
<היו"ר דוד רותם:>
תעשה לי טובה, עזוב אותי מהטייקונים עכשיו. מה אתה מכניס לי פה את הטייקונים?
<יובל צלנר:>
חבל שהם לא פה. אני רק רואה את הנציגים שלהם פה. כשאני רואה את הנציגים שלהם פה, אני מתחיל לדאוג.

אדוני היושב-ראש, זה ברור לנו שהמסלול המקוצר נועד בעיקרו – ואני מבין שרואים את זה, פה, בדברי ההסבר להוראת השעה מלפני חמש שנים – נועד לעזור לאזרח הקטן, שחייבים לו כסף. לא נועד לעזור לאזרח הקטן-הגדול שחייבים לו כסף.
ולכן, אני מציע – אדוני היושב-ראש, אתה נשמע לי לא מרוכז בי כרגע.
<היו"ר דוד רותם:>
אני מרוכז בך מאד.
<יובל צלנר:>
- - -
<היו"ר דוד רותם:>
לא, יש לי בעיה. בוא נאמר ככה: אני גם מסוגל לחשוב על הטייקונים, וגם עליך.

<יובל צלנר:>
כי אנחנו, הגברים, בדרך-כלל, יש לנו בעיה בחלוקת קשב. אני מודה. זו בעיה אינהרנטית. אז זו עוד הוכחה שנשים טובות יותר. וזה לא היה - - -

<אברהם מיכאלי:>
אתה תגיד לו - - - היו פה לפני שבועיים. כבר עשינו ככה - - -

<יובל צלנר:>
לענייננו – אני חושב שכדי שנוכל להמשיך במסלול הזה, שיש לו תכלית ראויה, אמיתית, לטובת אותם בעלי עסקים קטנים ובעלי חוב קטנים, אני חושב שההצעה שלך להמשיך את החוק לתקופה נוספת, קצובה, היא הצעה נכונה. בהחרגה של אותם אזרחים קטנים, הידועים בתור טייקונים. בין אם נעשה את זה על-ידי זה שנקבע שחברות ציבוריות לא יוכלו להיכנס במסגרת החוק כבעל חוב, ובין אם נקבע שתהיה מכסה – בדומה לתביעות קטנות – שלא יהיה ניתן להגיש יותר מ-20 תביעות בשנה. אני הגשתי הסתייגות, בטח ראית.
<היו"ר דוד רותם:>
ראיתי את ההסתייגות שלך.

<יובל צלנר:>
אני חושב שזה נותן מענה לכל הקשת. מאפשר לנו להמשיך במסלול הזה. אם נראה בתום התקופה - - -
<היו"ר דוד רותם:>
חבר הכנסת צלנר, אני אגיד לך מה מפחיד אותי: אותם אזרחים קטנים, טייקונים, שאתה מדבר עליהם, הם ימשיכו להגיש תיקים במסלול הרגיל. אני, שאני חייב – אתה מבין? כי מה שקרה זה שהחתימו אותי על איזה טלפון מצ'וקמק שלא עובד. בסופו של דבר, אני חייב 500 שקל, - -
<אריה כהן:>
ותשלם עוד כסף.

<היו"ר דוד רותם:>
- - וזה יגיע ל-5,000 שקל.
<יובל צלנר:>
בוא נגביל את זה. מצוין. אבל אתה לא - - -

<היו"ר דוד רותם:>
מה תגביל את זה? אני לא מבין.
<קריאות:>
- - -

<קריאה:>
למי?

<ענת ליברמן:>
זה לנהוג בחוסר שוויון.

<היו"ר דוד רותם:>
אני לא ביקשתי את ההערות שלכם עכשיו.

<יובל צלנר:>
אני רוצה להדגיש: אני חושב שהמחשבה של משרד המשפטים, של לפתור בעיה על-ידי יצירת בעיה אחרת, היא מחשבה לא נכונה. זה שיש בעיה במסלולי ההוצאה לפועל, אין חולק גדול ממני. זה שעורכי-הדין הם אחת הבעיות הרעות של מדינת ישראל, ובכלל של החברה המערבית – כעורך-דין אני אומר שאין ספק. - - - דווקא בהיבט הזה.
אבל אם אנחנו מדברים עכשיו על ההיבט של המסלול המקוצר – אני בטח לא נכנס לסוגיות של ניגוד עניינים, ולסוגיות של פרטיות שעלו קודם, ברגע שיש לנו הגבלה – אני נכנס למהות עצמה. בסופו של יום, החוק הזה נועד לעזור לבעל החוב החלש, שקשה לו לגבות את החוב - - -
<היו"ר דוד רותם:>
חבר הכנסת צלנר, אני אגיד לך מה: אני הולך לתקן את ההצעה שלי, - -

<קריאה:>
איזו מהן?

<היו"ר דוד רותם:>
- - שמי שהגיש יותר מ-20 תיקים, לא יהיה זכאי לשכר-טרחה.

<חנא סוייד:>
בדיוק.

<היו"ר דוד רותם:>
עד 20 תיקים – הנה, אתה רואה? כיוונתי לדעתך, חבר הכנסת חנא סוייד.

<חנא סוייד:>
אני רציתי בדיוק להציע את הדבר הזה. אדוני היושב-ראש, תראה: במסכת הדיון כאן נשמעו הרבה טענות, במיוחד מצד עורכי-הדין, על הטייקונים. אני חושב שזה שימוש ציני בעניין הטייקונים. מה, אם הטייקונים שותים חלב, אז מייבשים את הפרות? זה טיעון ציני, לדעתי.
אדוני היושב-ראש, אני רוצה לחזק: חברות גדולות צריכות לוותר. אם הן רוצות להשתמש במסלול הזה, לוותר על שכר-הטרחה.
<היו"ר דוד רותם:>
טוב. חברת הכנסת רחל אדטו, מה רצית לשאול? אנחנו קוברים, כן. אנחנו דוחים את הקבורה. הוא קיבל את הטענה שלי שצריך לפנות לכל אחד.

<אורי מקלב:>
הבנו. אנחנו הבנו למה התכוונת.

<רחל אדטו:>
מי שלא הבין - - -, שיקרא בעיתון.

<אברהם מיכאלי:>
איך יש לכם זמן לקרוא עיתונים בלילה?

<אורי מקלב:>
גם אתה צריך להבין.

<אברהם מיכאלי:>
במקום לעבוד, אתם קוראים עיתונים?
<רחל אדטו:>
אני רוצה שתסביר לי איך חל התיקון הזה עכשיו לגבי קופות-החולים, שיש להם את כל אלה שחייבים להם 120 שקלים, 200 שקלים – החובות הקטנים האלה – שמסיבות כאלה ואחרות לא משלמים.
<היו"ר דוד רותם:>
הם לא יוכלו לקבל שכר-טרחה, אם הם ילכו במסלול המקוצר. בסדר?

<חנא סוייד:>
הוגן. enough fair. 

<רחל אדטו:>
תגיד לי עוד פעם.
<היו"ר דוד רותם:>
הם לא יקבלו שכר-טרחה - - -

<רחל אדטו:>
מי זה? עורכי-הדין של הקופה - - -?

<אברהם מיכאלי:>
את מי זה כולל? אתה יכול להסביר?

<היו"ר דוד רותם:>
המחלקות המשפטיות של קופות-החולים, את מבינה? עד היום המחלקה המשפטית היתה מגישה את התיקים, והיו גובים שכר-טרחה. לא יהיה.

<אחמד טיבי:>
נכון. זה צודק.

<רחל אדטו:>
ואותו חייב ישלם את ה-220 שקלים - - - למיון, בלי התוספת מסביב.

<היו"ר דוד רותם:>
שישלם את ה-220 שקלים, וזה הכול. נכון.

<קריאה:>
אז זה בסדר.

<היו"ר דוד רותם:>
כן, אדוני. בבקשה. מי אתה?

<סורין גנות:>
מכר שלך.

<אברהם מיכאלי:>
אזרח - - -

<היו"ר דוד רותם:>
אני יודע. זו הבעיה שלי. אתה מבין? הרי בוא נאמר ככה: כפי שאתה יודע, הרי העובדה שיש לי עורכי-דין מכרים, בגלל זה אני נלחם נגד ההוצאה לפועל. אם אתה עוד לא שמעת את זה, כדאי שתשמע את זה. נכון מר מדיוני?

<דוד מדיוני:>
אני מסכים.

<היו"ר דוד רותם:>
הנה, מר מדיוני אומר - - -

<חנא סוייד:>
אתה חושש ששלושתנו נגדך, כשאתה בניגוד אינטרסים.

<היו"ר דוד רותם:>
אני תמיד בניגוד אינטרסים בחיים שלי.
<יצחק הרצוג:>
דרך אגב, הוא כל הזמן בניגוד אינטרסים איתי, והוא מתפקד לא רע.
<סורין גנות:>
בוא נשאיר רגע את חוש ההומור בצד, כי הנושא רציני מדי.

<היו"ר דוד רותם:>
איזה חוש הומור? מר מדיוני טוען את זה בפני כל העיתונאים.

<סורין גנות:>
אני לא רוצה להתייחס לגופו של איש. אם מישהו נמצא פה בניגוד עניינים, הרי זו רשות האכיפה והגבייה.

<קריאה:>
בדיוק.

<סורין גנות:>
תראו מה קורה פה. אני אתן על זה חצי דקה. כבוד היושב-ראש, שתי דקות.

<היו"ר דוד רותם:>
מה שתי דקות? יש לך דקה לגמור.

<סורין גנות:>
נו, באמת.

<היו"ר דוד רותם:>
אתה לא חייב לדבר. חברי הכנסת כבר יודעים איך מצביעים.

<סורין גנות:>
תראה, יש לך חסרון אחד מני רבים, שהוא: אנחנו היינו ביחד במהלך כל הרפורמה של ההוצאה לפועל. אתה ישבת איתי פה, בחדר, כאשר שמענו את הפעם הראשונה שהגישו את הצעת החוק למסלול המקוצר. הכוונה אז היתה לאפשר, ואתה זוכר, לבעל המכולת הקטן – ככה הציגו את זה - - -
<היו"ר דוד רותם:>
אולי פתרנו את הבעיה הזאת.

<סורין גנות:>
לא, לא פתרנו. אני אומר לך למה: קודם-כל, לגבי שכר-הטרחה, פשוט להחריג את התביעות של סכום קצוב, של תיקון 24, בכלל מהמסלול המהיר, ואז לא תהיה בעיה של שכר-טרחה. גם לא מתאים שתביעות בסכום קצוב ייפתחו במהלך המסלול המקוצר. זה קודם-כל.
<יצחק הרצוג:>
זה מה שהוא עושה. מה אתה רוצה?

<היו"ר דוד רותם:>
תודה.
<סיגל קוגוט:>
יש תיקון להצעה הזאת. היושב-ראש עכשיו תיקן אותה.
<סורין גנות:>
בסדר.

דבר שני, לגבי המהות: תראה, אנחנו חושבים שרשות האכיפה והגבייה נמצאת בניגוד עניינים מובנה.
<היו"ר דוד רותם:>
שמעתי אתכם. קיבלתי - - - ממר חיים זקס על זה אתמול, בערב. ואתם, הבוקר, בשעה 9:15, חשבתם שאתם יכולים לשלוח לי תגובה לתגובה. אז אם אתם חושבים, בלשכת עורכי-הדין, שאני בשעה 9:00 בבוקר יתעסק עם הדברים שלכם, יש לכם טעות חמורה.
<סורין גנות:>
אני רוצה למצות בדקה: אם אנחנו רוצים לעשות את זה בהוראת שעה לתקופה קצובה – למרות שארבע שנים זה הרבה, אבל זו תקופה קצובה. זאת אומרת, אפשר לדון בזה מחדש – למה לא לעשות בתקופה הזאת, כהצעת ההסתייגות של חבר הכנסת המכובד, צלנר, עם הגבלה? בתביעות קטנות, דרך אגב, זה חמש. פה זה 20. האם מישהו יכול להעלות על הדעת - - -
<היו"ר דוד רותם:>
תגיד, אתה לא מקשיב?

<סורין גנות:>
שנייה, אדוני היושב-ראש.

<היו"ר דוד רותם:>
לא, לא. אתה יודע מה הבעיה שלך?

<סורין גנות:>
אחת מני רבות.

<היו"ר דוד רותם:>
שאתה לא רק עורך-דין, אלא אתה גם לא מקשיב למה שאני אומר.
<סורין גנות:>
אתה אמרת שלא יהיה שכר-טרחה מעל 20. אני אומר להגביל.

<היו"ר דוד רותם:>
אני אמרתי שלא יהיה שכר-טרחה מעל 20.

<סורין גנות:>
את זה הבנתי. אני כן מקשיב.

<יצחק הרצוג:>
עד 20.

<סורין גנות:>
אני אומר לא להגיש בכלל מעל 20. למה?

<היו"ר דוד רותם:>
זו הסתייגות של חבר הכנסת צלנר. - - - עליה.

<סורין גנות:>
אני רוצה לנסות לשכנע אותך. אתה פתוח לשמוע.

<היו"ר דוד רותם:>
מה אותי? אני לא מבין. יש פה עשרה עורכי-דין, מה אתה רוצה ממני?

<סורין גנות:>
הרי אתה גם קול. אתה מצביע.

<היו"ר דוד רותם:>
אני לא מצביע בכלל.

<סורין גנות:>
אני משווה לתביעות קטנות: האם מישהו יעלה על הדעת שבתביעות קטנות יגיע תובע למזכירות, והמזכירות תדריך אותו איך להגיש תביעה נגד הנתבע? לתת לו עדיפות. המדינה תיזום, תסביר לו, תייעץ לו, תגיש לו, תדריך אותו, כנגד הנתבע האחר. יעלה על הדעת? זה משהו, לדעתי זה הזוי.
<ענת ליברמן:>
אז אולי גם במסלול הרגיל.
<סורין גנות:>
סליחה.

אני מזכיר גם את מה שאמרתי בפעם שעברה, שכולם אומרים: הסיסמה היא כביכול שכר-הטרחה.

אתה לא מקשיב לי. חבל.

<קריאה:>
בסדר. כל השאר מקשיבים.

<סורין גנות:>
המסלול הרגיל מאפשר - - -

<היו"ר דוד רותם:>
תודה רבה. שמעתי אותך.

<סורין גנות:>
רק - - - אחת.
<היו"ר דוד רותם:>
תודה. לא, לא. נגמרה לך המילה. תודה רבה לך, אדוני. לא. אני עכשיו עובר להצבעה, רבותיי.

<קריאה:>
- - -

<היו"ר דוד רותם:>
סליחה, אתה רוצה לדבר, אני יודע. אבל אני לא נותן לאף-אחד לדבר עכשיו.
<קריאה:>
אבל אולי זה משהו חשוב יותר מכל מה - - -

<היו"ר דוד רותם:>
יכול להיות שזה מאד חשוב. אבל אני לא נותן לך זכות דיבור.

<קריאה:>
כי אתה - - - על מה אני רוצה לדבר, כי זה נושא מאד כואב.

<היו"ר דוד רותם:>
אני לא נותן לך זכות דיבור.

<קריאה:>
אבל אני חושב - - -

<היו"ר דוד רותם:>
רבותיי, אפשר לעבור להצבעה. אני עובר להצבעה.

אתה רוצה שאני אוציא אותך?

<קריאה:>
אם תרצה - - -

<היו"ר דוד רותם:>
אם לא תשב, אתה תהיה בחוץ.

<קריאה:>
אז זה העניין, שלאנשים כמוני אין כוח ומוציאים אותם.

<היו"ר דוד רותם:>
יכול להיות. אם לא תשב, אתה תהיה בחוץ.
<קריאה:>
- - -

<היו"ר דוד רותם:>
חברים יקרים, אני שואל שאלה: מי בעד - - -

<סיגל קוגוט:>
רגע, לפני זה יש הסתייגות אחת.
<היו"ר דוד רותם:>
כן, יש הסתייגות אחת.

<סיגל קוגוט:>
עוד לפני שמצביעים על החוק, הסתייגותו של חבר הכנסת צלנר, שכל המסלול הזה יחול אך ורק על כאלה שמגישים פחות מ-20 תיקים.
<יובל צלנר:>
עד 20 תיקים.

<היו"ר דוד רותם:>
עד 20 תיקים.

<חנא סוייד:>
אתה - - -

<יצחק הרצוג:>
- - -

<היו"ר דוד רותם:>
לא, לא. - - -

<סיגל קוגוט:>
לא, לא את זה. על שכר-הטרחה.

<אורי מקלב:>
לא. - - - על שכר-הטרחה.

<סיגל קוגוט:>
יש הבדל גדול מאד.

<היו"ר דוד רותם:>
רבותיי, חבר הכנסת צלנר רוצה שמי שיש לו יותר מ-20 תיקים, לא יוכל להגיש במסלול המהיר.

<קריאה:>
בכלל.

<יובל צלנר:>
כלומר, אנחנו יכולים לעזור לבעלי החוב הקטנים, ולא עוזרים לטייקונים.

<אוריאל לדרברג:>
ומה עם החייבים? מה עם החייבים?

<יובל צלנר:>
החייבים ישלמו - - -

<קריאות:>
- - -

<היו"ר דוד רותם:>
רבותיי, רבותיי, מי שרוצה - - -

<אוריאל לדרברג:>
אתם מדברים רק על הזכאים.

<קריאה:>
האזרחים ישלמו יותר.

<היו"ר דוד רותם:>
תודה רבה לך. מי שרוצה - - -, שימשיך לצעוק.

<אוריאל לדרברג:>
החייבים ואחרים – החוק הזה עוזר לאנשים להחזיר את החובות שלהם, לחייבים, לאנשים המסכנים.
<היו"ר דוד רותם:>
תודה רבה.

<אוריאל לדרברג:>
סוללה של עורכי-דין יש פה. כאילו, איזו מלחמה אתם עושים? על מה אתם נלחמים? על שכר-הטרחה שלכם? - - - דואגים לשכר-טרחה. תראו איזו התגייסות מוחלטת יש פה. החייבים - - -
<היו"ר דוד רותם:>
חברים, אני עובר להצבעה.

<קריאה:>
מה זה הדבר הזה?

<היו"ר דוד רותם:>
רבותיי, אני עובר להצבעה על ההסתייגות.

<אוריאל לדרברג:>
שהחייבים יהיו מול העיניים שלכם. לא אף-אחד.
<היו"ר דוד רותם:>
אני עובר להסתייגות של חבר הכנסת צלנר. מי בעד ההסתייגות?
<חנא סוייד:>
אולי תחדד את - - -?

<היו"ר דוד רותם:>
ההסתייגות של חבר הכנסת צלנר אומרת שמי שיש לו יותר מ-20 תיקים בשנה, לא יוכל לפתוח אותם במסלול המהיר.
<יצחק הרצוג:>
אבל זה מה - - -

<היו"ר דוד רותם:>
לא, לא - - - שכר-טרחה. הוא מדבר על אפשרות לפתוח.
<קריאות:>
- - -

<קריאה:>
- - - כמו בתביעות קטנות?

<היו"ר דוד רותם:>
אתה מוכן לשבת, או שתהיה בחוץ?

<ורדית דמרי-מדר:>
אפשר בבקשה להתייחס להסתייגות בקצרה, מנקודת המבט של החייבים?

<היו"ר דוד רותם:>
לא.

<היו"ר דוד רותם:>
רבותיי, מי נגד ההסתייגות?

הצבעה
בעד ההסתייגות של חבר הכנסת יובל צלנר – מיעוט
נגד – רוב

נמנעים – אין
ההסתייגות נדחתה

<היו"ר דוד רותם:>
תודה. ההסתייגות לא עברה, והיא תעלה למליאה.

<קריאה:>
- - -

<היו"ר דוד רותם:>
היא לא עברה כי אנשים הצביעו נגדה. מה אתה רוצה שאני אעשה?
<קריאה:>
לא. הצביעו בעד שלושה.

<היו"ר דוד רותם:>
תסלח לי, אתה מוכן לא לעזור לי?
<קריאה:>
אדוני היושב-ראש, שלושה הצביעו בעד, ואחד נגד.

<היו"ר דוד רותם:>
רבותיי, בואו נבדוק עוד פעם. מי בעד?

<קריאה:>
הוא הצביע בעד - - -. אין - - -

<היו"ר דוד רותם:>
לשכת עורכי-הדין לא יכולה להצביע.

<יצחק הרצוג:>
אדוני היושב-ראש, לא הבנתי את עמדתך. לא אמרת - - -

<היו"ר דוד רותם:>
- - - הוא רוצה - - -

מה?

<קריאה:>
- - -

<היו"ר דוד רותם:>
אני רוצה שיעלה את זה למליאה. אני רוצה לאפשר לו להעלות את זה למליאה. לא חשוב.

רבותיי, מי בעד ההסתייגות של חבר הכנסת צלנר, ירים את ידו.

<יובל צלנר:>
חברת הכנסת אדטו גם בעד.

<היו"ר דוד רותם:>
שניים.

<סיגל קוגוט:>
מי שאיננו, אי-אפשר לספור.

<היו"ר דוד רותם:>
לא, לא. איננה, אז תודה רבה.

<סיגל קוגוט:>
אין דבר כזה.

<היו"ר דוד רותם:>
רבותיי, מי נגד ההסתייגות?
הצבעה
בעד ההסתייגות של חבר הכנסת יובל צלנר – 2
נגד – 3
נמנעים – אין
ההסתייגות נדחתה

<היו"ר דוד רותם:>
שלושה. יאללה, ההסתייגות נפלה והיא תעלה למליאה.

רבותיי, מי בעד החוק בנוסח שאני הצעתי? נא להרים את היד.

<היו"ר דוד רותם:>
חבר הכנסת צלנר, שכחת להרים את היד.

<יובל צלנר:>
נגד. מה?
<היו"ר דוד רותם:>
בעד החוק, כפי שאני הצעתי אותו.

<יובל צלנר:>
אני נגד.
<היו"ר דוד רותם:>
מה אתה נגד? אז תרים את היד. הבנתי. אוקיי. תודה רבה.

הצבעה
בעד הצעת חוק ההוצאה לפועל (תיקון מס' 39)(הוצאה לפועל במסלול מקוצר), התשע"ב-2012 – 6
נגד - 1
נמנעים – אין
<דורית ואג:>
שישה בעד. אחד נגד.

<היו"ר דוד רותם:>
תודה רבה, רבותיי. החוק עבר בקריאה שנייה ושלישית.
<הישיבה ננעלה בשעה 10:42.>
